ΓΡΑΠΤΗ ΕΡΩΤΗΣΗ P-1138/96 υποβολή: Guido Podestΰ (UPE) προς την Επιτροπή (3 Μαΐου 1996)

Θέμα: Ορφανοτροφεία στην Κίνα

Αναφερόμενος στην απάντηση την οποία έδωσε η Επιτροπή στην ερώτησή μου σχετικά με τα κινεζικά στρατόπεδα συγκέντρωσης παιδιών, και ειδικότερα κοριτσιών, τα οποία είναι λιγότερο ευπρόσδεκτα από την πλειοψηφία των κινέζων γονέων, για λόγους οικονομικούς και κοινωνικών συμβάσεων (βλ. ΕΕ C 340 της 22.12.1995), λαμβάνοντας υπόψη τα στοιχεία που αναδύονται από την παρακολούθηση της προβολής της τρομακτικής ταινίας για τα κινέζικα ορφανοτροφεία «Return to the Dying Rooms», που γυρίστηκε τον Ιανουάριο του 1996, μεταδόθηκε από το βρετανικό τηλεοπτικό δίκτυο Channel Four και ξαναπροβλήθηκε για τα μέλη του Ευρωπαϊκού Κοινοβουλίου στο Στρασβούργο στις 18.1.1996 με πρωτοβουλία του βουλευτή κ. Howitt καθώς και από την καταγγελία της αμερικανικής ανθρωπιστικής οργάνωσης «Human Rights Watch Asia» εις βάρος της κινεζικής κυβέρνησης σε μια έκθεση 330 σελίδων με τίτλο «Death by Default: A Policy of Fatal Neglect in China's State Orphanages», της 7.1.1996, βασισμένης σε ντοκουμέντα που συνελέγησαν μεταξύ 1986 και 1992 από τη γιατρό Zhang Shuyun, η οποία τα απέστειλε κρυφά στο εξωτερικό πριν διαφύγει στην Αμερική, επικαλούμενος, τέλος, την έγκριση στο Στρασβούργο, στις 27.3.1996, του ψηφίσματος του Ευρωπαϊκού Κοινοβουλίου σχετικά με την 52η σύνοδο της Επιτροπής για τα Δικαιώματα του Ανθρώπου των Ηνωμένων Εθνών, σκοπεύει η Εκτελεστική Επιτροπή να ζητήσει περαιτέρω ουσιαστικές πληροφορίες για το σοβαρό αυτό πρόβλημα και, ειδικότερα, ακριβέστερα στοιχεία σχετικά με τη χρησιμοποίηση των πόρων που χορηγούνται στις ΜΚΟ οι οποίες συνεργάζονται με τις κινεζικές αρχές για τη βελτίωση των συνθηκών ζωής πολλών ορφανών παιδιών;

Σκοπεύει, επίσης, να ζητήσει από την κινεζική κυβέρνηση, παράλληλα με την αίτηση που υποβλήθηκε από την Προεδρία του Συμβουλίου των Ηνωμένων Εθνών, να της δοθεί η δυνατότητα επιθεώρησης των ορφανοτροφείων για τα οποία έχουν γίνει οι σοβαρότερες καταγγελίες;

Με ποιόν τρόπο, τέλος, προτίθεται η Επιτροπή να συνδυάσει τη σκοπιμότητα ανάπτυξης και υποστήριξης των εμπορικών ανταλλαγών μεταξύ Ευρωπαϊκής Ένωσης και Κίνας με την πρωταρχική απαίτηση της προστασίας του θεμελιώδους δικαιώματος της ζωής, για όλα τα ανθρώπινα όντα, την αρχή της ισότητας ευκαιριών, την αρχή της προστασίας των ανηλίκων, που αποτελούν όλες πάγιες αρχές της Ευρωπαϊκής Ένωσης και ειδικότερα του Ευρωπαϊκού Κοινοβουλίου;

Απάντηση του Sir Leon Brittan εξ ονόματος της Επιτροπής (22 Μαΐου 1996)

Η κατάσταση στα κινεζικά ορφανοτροφεία αποτελεί θέμα που απασχολεί την Επιτροπή, και ως εκ τούτου, τέθηκε στο πλαίσιο του τακτικού διαλόγου με την Κίνα για τα ανθρώπινα δικαιώματα, και ειδικότερα κατά την συνεδρίαση που πραγματοποιήθηκε στο Πεκίνο στις 22, 23 και 24 Ιανουαρίου 1996. Στο περιθώριο της συνεδρίασης αυτής, οι αντιπρόσωποι της Ευρωπαϊκής Ένωσης μπόρεσαν αν επισκευθούν ένα ορφανοτροφείο 400 περίπου κλινών στην περιοχή του Πεκίνου. Πλέον πρόσφατα, η Ευρωπαϊκή Ένωση έθεσε το θέμα αυτό στο πλαίσιο των εργασιών της 52ης συνεδρίασης της επιτροπής ανθρωπίνων δικαιωμάτων των Ηνωμένων Εθνών.

Σύμφωνα με τις μη κυβερνητικές οργανώσεις (ΜΚΟ) που εργάζονται επιτόπου, η κατάσταση που επικρατεί στα ορφανοτροφεία δεν φαίνεται να οφείλεται σε συγκεκριμένη πολιτική των κεντρικών κινεζικών αρχών, αλλά μάλλον σε σοβαρές ελλείψεις, κυρίως στον τομέα των υποδομών και του ανθρώπινου δυναμικού που απαιτούνται για την πλαισίωση των ιδρυμάτων αυτών. Για το λόγο αυτό, η Επιτροπή εξετάζει τη στιγμή αυτή, σε συνεργασία με τις προαναφερθείσες ΜΚΟ, τις ενέργειες που θα μπορούσαν να εφαρμοστούν ώστε να αντιμετωπισθούν οι προαναφερθείσες ελλείψεις.

Για το σκοπό αυτό, η Επιτροπή έχει ήδη, από το 1995, υποστηρίξει οικονομικά ένα σχέδιο για ένα ορφανοτροφείο στην επαρχία Anhui. Θεωρεί δε θετικό βήμα το ότι η κινεζική πλευρά δέχθηκε με ενδιαφέρον τις προτάσεις της για ανάπτυξη και άλλων προγραμμάτων συνεργασίας.

Όσον αφορά το γενικότερο πρόβλημα των ανθρωπίνων δικαιωμάτων και της ανάπτυξης των ανταλλαγών, η Επιτροπή, αν και προσδίδει ιδιαίτερη σημασία στην υλοποίηση ενεργειών που σχετίζονται συγκεκριμένα με τα ανθρώπινα δικαιώματα, πιστεύει επίσης ότι η υποστήριξη των μεταρρυθμίσεων που συντελούνται τη στιγμή αυτή στο πλαίσιο της διαδικασίας μετάβασης προς μία οικονομία αγοράς συμβάλλει ουσιαστικά στην ανάδυση μιας κοινωνίας των πολιτών βασιζόμενης στους κανόνες δικαίου.